b'\n_START_ARTICLE_\nSyyria\n_START_SECTION_\nMaantiede\n_START_PARAGRAPH_\nSyyrian V\xc3\xa4limeren rannikolla on kapea, Turkin rajalta Libanoniin ulottuva tasankokaistale. Sit\xc3\xa4 peitt\xc3\xa4v\xc3\xa4t hiekkadyynit ja katkovat vuoristosta kohti rannikkoa kuroutuvat harjanteet. Rannikkokaistaleen sis\xc3\xa4maan puolella kulkevat noin 1\xc2\xa0200 m korkeat Jabal an-Nusayriyya -vuoret. Niiden l\xc3\xa4nsirinteet saavat sateita, jotka aiheuttaa merelt\xc3\xa4 tuleva kostea ilma. Siksi ne ovat hedelm\xc3\xa4llisi\xc3\xa4 ja tihe\xc3\xa4mp\xc3\xa4\xc3\xa4n asuttuja kuin it\xc3\xa4rinteet, joille puhaltaa aavikon kuiva tuuli. Vuoriston etel\xc3\xa4p\xc3\xa4\xc3\xa4ss\xc3\xa4 on Homsin sola, josta kulkee maantie sis\xc3\xa4maasta Tripolin satamaan. Homsin sola on ollut vuosisatojen ajan merkitt\xc3\xa4v\xc3\xa4 kulkureitti._NEWLINE_Eufratjoki kulkee Syyrian it\xc3\xa4osassa. Se saa alkunsa Turkin vuorilta ja virtaa maan poikki Irakiin._NEWLINE_Vuonna 2010 maassa oli nelj\xc3\xa4 yli puolen miljoonan asukkaan kaupunkia: p\xc3\xa4\xc3\xa4kaupunki Damaskos, Aleppo pohjoisessa, Homs ja Hama._NEWLINE_Ilmasto on kuiva ja kuuma, mutta talvet leudot. Maan yl\xc3\xa4ng\xc3\xb6ill\xc3\xa4 sataa talvisin ajoittain lunta. Maan korkein kohta on vuori nimelt\xc3\xa4 Hermonvuori, joka kohoaa 2\xc2\xa0814 metrin korkeuteen.\n_START_SECTION_\nLuonto ja luonnonsuojelu\n_START_PARAGRAPH_\nKultahamsteri on alkuper\xc3\xa4inen syyrialainen laji. Virallisten tietojen mukaan maassa el\xc3\xa4\xc3\xa4 edelleen susia, hyeenoita, m\xc3\xa4yri\xc3\xa4, villisikoja, sakaaleita, kauriita, karhuja ja hillereit\xc3\xa4, mutta niit\xc3\xa4 tavataan harvoin. Suurin osa vuorten rinteiden metsist\xc3\xa4 on tuhottu. J\xc3\xa4ljell\xc3\xa4 olevissa pirstaleissa kasvaa marjakuusta, lehmusta ja kuusia. Uhanalaisiin nis\xc3\xa4kk\xc3\xa4isiin kuuluvat juovahyeena, kuusipeura ja mets\xc3\xa4kauris. My\xc3\xb6s muutama t\xc3\xb6yht\xc3\xb6iibis on tavattu Syyriassa._NEWLINE_Syyrian pinta-alasta vain pieni osa on suojeltu verrattuna muihin V\xc3\xa4limeren maihin. Sill\xc3\xa4 on merkitt\xc3\xa4v\xc3\xa4 kosteikkojensuojelualue, Sabkhat al-Jabbulin suojelualue. Se on suolaj\xc3\xa4rvi noin 30 km Alepposta, ja se on t\xc3\xa4rke\xc3\xa4 monien vesilintujen kuten flamingojen turvapaikkana. Palmyran l\xc3\xa4helle suunnitellaan Al-Talilan suojelualuetta turvaamaan alueen monimuotoisuutta.\n_START_SECTION_\nRanskan valta ja maailmansodat\n_START_PARAGRAPH_\nOsmanien valtakunnan hajottua ensimm\xc3\xa4isen maailmansodan j\xc3\xa4lkeen Syyria joutui Ranskan hallintaan Kansanliiton mandaattialueena \xe2\x80\x93 Ranska oli julistanut itsens\xc3\xa4 alueen suojelijaksi jo 1700-luvulla. Syyria vapautettiin Vichyn Ranskalta ja julistettiin itsen\xc3\xa4iseksi vuonna 1944, mutta vieraat joukot pysyiv\xc3\xa4t maassa vuoteen 1946. Syyria oli YK:n perustajaj\xc3\xa4sen.\n_START_SECTION_\nKaappauksia ja valtioliitto\n_START_PARAGRAPH_\nVuonna 1947 perustettiin arabisosialistinen baath-puolue. Maassa oli kolme sotilasvallankaappausta vuonna 1949, upseeri Adib al-Shishakhli nousi valtaan ja kielsi puolueet, mutta h\xc3\xa4net syrj\xc3\xa4ytettiin uudella kaappauksella 1954. Siviilihallinto l\xc3\xa4hentyi Egyptin kanssa. Vuosina 1958\xe2\x80\x931961 maa oli valtioliitossa Egyptin kanssa nimell\xc3\xa4 Yhdistynyt arabitasavalta. Se irtautui 1961 sotilaskaappauksella, ja 1963 siirryttiin baath-puoluen siviilivaltaan Amin al-Hafez presidenttin\xc3\xa4. Kaappaukset jatkuivat puolueen sis\xc3\xa4ll\xc3\xa4: 1966 Salah Jadid syrj\xc3\xa4ytti al-Hafezin ja 1970 Hafez al-Assad nousi valtaan ja laitatti Salad Jadidin vankilaan.\n_START_SECTION_\nSotaa ja kapinoita\n_START_PARAGRAPH_\nVuoden 1967 kuuden p\xc3\xa4iv\xc3\xa4n sodan aikana Israel miehitti Golanin kukkulat. Vuoden 1973 Jom kippur -sodassa Syyria ja Egypti yrittiv\xc3\xa4t palauttaa miehitettyj\xc3\xa4 alueita, mutta turhaan._NEWLINE_Valtaa pit\xc3\xa4v\xc3\xa4 Baath on virallisesti sekulaarinen puolue, ja kun se muutti perustuslakia poistaen vaatimuksen presidentin muslimitaustasta 1973, muslimit nousivat kapinaan. J\xc3\xa4nnitteit\xc3\xa4 on ollut my\xc3\xb6s enemmist\xc3\xb6n\xc3\xa4 olevien sunnien ja \xc5\xa1iialaisten alawi-lahkoon kuuluvan eliitin v\xc3\xa4lill\xc3\xa4. Sunnimuslimien veljeskunta aloitti aseellisen taistelun Syyrian hallitusta vastaan vuonna 1976. Vuonna 1980 Iranin islamilainen vallankumous rohkaisi my\xc3\xb6s syyrialaisia muslimeja mielenosoituksiin. Vuonna 1982 Syyrian armeija pommitti Haman kaupungin melkein maan tasalle. Lukuisia siviileit\xc3\xa4 sai surmansa.\n_START_SECTION_\nLibanonin miehitys\n_START_PARAGRAPH_\nLibanonin sis\xc3\xa4llissodassa 1976 Maroniittien asema uhkasi heiket\xc3\xa4, ja Syyrian joukot miehittiv\xc3\xa4t Libanonia vuodesta 1976 vuoteen 2005, virallisesti rauhanturvateht\xc3\xa4viss\xc3\xa4. Syyrialaisjoukot taistelivat Libanonissa israelilaisia vastaan, jotka hy\xc3\xb6kk\xc3\xa4siv\xc3\xa4t Beirutiin 1982. Ba\xc5\xa1ar al-Assadin katsotaan murhauttaneen Libanonin p\xc3\xa4\xc3\xa4ministeri Rafik Haririn vuonna 2005, mutta vaikka aluksi l\xc3\xb6ytyi todisteita al-Assadin turvallisuusjoukkoja vastaan, sittemmin t\xc3\xa4m\xc3\xa4n liittolaisen Hizbollahin on ep\xc3\xa4ilty suorittaneen teon. Tutkimukset ovat yh\xc3\xa4 kesken. Libanonin Hizbollah-taistelijat ovat nyttemmin tulleet al-Assadin tueksi kansannousua vastaan.\n_START_SECTION_\nHafez al-Assadin valtakausi\n_START_PARAGRAPH_\nNoustuaan kaappauksella valtaan 1970 Hafez al-Assad j\xc3\xa4rjesti maahan nopeasti hallintoa ja valtarakenteita. Perustettiin 175 j\xc3\xa4senen parlamentti, johon baath sai enemmist\xc3\xb6n. Puoluejohtoon tuli 21-j\xc3\xa4senen neuvosto, jonka johtoon valittiin al-Assad. H\xc3\xa4net valittiin my\xc3\xb6s presidentiksi 7 vuoden kaudelle vuonna 1971. Vallan siirtoa Jadidilta Assadille pidettiin kaikkiaan maltillisena ja askeleena pois radikaalista kommunismista._NEWLINE_Assad oli Neuvostoliiton ja It\xc3\xa4-Euroopan maiden l\xc3\xa4heinen liittolainen, ja sai sotilasapua etenkin vuoden 1973 yhteydess\xc3\xa4. Samaan aikaan h\xc3\xa4n pyrki l\xc3\xa4hestym\xc3\xa4\xc3\xa4n my\xc3\xb6s l\xc3\xa4ntt\xc3\xa4 ja palautti diplomaattisuhteet useisiin l\xc3\xa4nsimaihin. V\xc3\xa4lit muihin arabimaihin olivat my\xc3\xb6s kohteliaat, ja vuonna 1971 Syyria solmi lyhytik\xc3\xa4isen liiton Egyptin ja Libyan kanssa._NEWLINE_Neuvostoliiton hajottua maalla on ollut tiivis suhde Ven\xc3\xa4j\xc3\xa4\xc3\xa4n. Syyria saa maalta lainoja, aseita ja koulutusta.\n_START_SECTION_\nBa\xc5\xa1ar al-Assadin valtaan nousu\n_START_PARAGRAPH_\nSyyriaa 1971\xe2\x80\x932000 hallinneen presidentti Hafez al-Assadin poika Ba\xc5\xa1ar al-Assad nousi valtaan vuonna 2000. H\xc3\xa4n vapautti heti aluksi 600 poliittista vankia. Muslimiveljest\xc3\xb6 ilmoitti aloittavansa j\xc3\xa4lleen poliittisen toiminnan, ja muutenkin toivo vapaammasta ajasta autorit\xc3\xa4\xc3\xa4risen is\xc3\xa4n j\xc3\xa4lkeen her\xc3\xa4si. Kuitenkin syyskuussa 2001 pid\xc3\xa4tettiin muutosta ajaneita kansanedustajia._NEWLINE_Yhdysvallat on pit\xc3\xa4nyt Syyriaa terrorismin tukijana ja lukenut sen "pahan akseliin" kuuluvaksi. Vuonna 2004 Yhdysvallat julisti Syyrian kauppasaartoon._NEWLINE_Vuoden 2006 lopussa ja 2007 alussa Syyria vastaanotti yli miljoona pakolaista, jotka ovat paenneet Irakista Yhdysvaltain miehityksen ja sit\xc3\xa4 seuranneen sis\xc3\xa4llissodan j\xc3\xa4lkeen. Lokakuussa 2007 Syyria lopetti pakolaisten vastaanottamisen._NEWLINE_Vuonna 2007 Operaatio Orchardissa Israel iski Deir ez-Zorin seudulle. Yhdysvallat ilmoitti iskun kohteena olleen ydinaselaitoksen rakennusty\xc3\xb6maan._NEWLINE_CIA:n teki puolisotilaallisen iskun Abu Kamaliin vuonna 2008 ja v\xc3\xa4itti, ett\xc3\xa4 kohteena oli ulkomaisten taistelijoiden verkosto, mutta Syyria piti sit\xc3\xa4 hy\xc3\xb6kk\xc3\xa4yksen\xc3\xa4 maan suvereniteettia vastaan._NEWLINE_Ven\xc3\xa4j\xc3\xa4 on vuodesta 1971 vuokrannut laivastoasemaa Syyrian Tartusin sataman pohjoisosasta. Vuonna 2015 on uutisoitu Ven\xc3\xa4j\xc3\xa4n osallistuvan Tartusin satamasta noin 55 kilometri\xc3\xa4 pohjoiseen sijaitsevan Latakian Bassel al-Assadin kansainv\xc3\xa4lisen lentoaseman laajennukseen. Lentoaseman yhteydess\xc3\xa4 toimii Syyrian ilmavoimien tukikohta. Amerikkalaisl\xc3\xa4hteet ovat ep\xc3\xa4illeet lentoasemalle rakennettujen uusien parakkien palvelevan Ven\xc3\xa4j\xc3\xa4n sotavoimien l\xc3\xa4sn\xc3\xa4oloa Syyriassa. Ven\xc3\xa4l\xc3\xa4isl\xc3\xa4hteet kertovat Ven\xc3\xa4j\xc3\xa4n toimittaneen syyskuussa 2015 Syyrialle j\xc3\xa4lleen uusia pienaseita, kranaatinheittimi\xc3\xa4, panssaroituja ajoneuvoja ja muita aseita.\n_START_SECTION_\nSotarikokset\n_START_PARAGRAPH_\nMarraskuun lopussa 2011 YK tuomitsi Syyrian hallituksen toimet rikoksina ihmisyytt\xc3\xa4 vastaan. Kansainv\xc3\xa4linen rikostuomioistuin ICC on ker\xc3\xa4nnyt jatkuvasti kasvavaa todistusaineistoa al-Assadin syyllisyydest\xc3\xa4 kansanmurhaan. My\xc3\xb6s kemiallisten aseiden ilmeinen k\xc3\xa4ytt\xc3\xb6 vahvistaa aineistoa. Syyria lupasi kesken sodan luopua kemiallisista aseistaan.\n_START_SECTION_\nPolitiikka\n_START_PARAGRAPH_\nSyyria on semipresidentiaalinen tasavalta. Se on virallisesti demokraattinen, mutta sit\xc3\xa4 hallitsee totalitaarinen arabisosialistisen Baath-puolueen hallinto vuoden 1963 kaappauksen j\xc3\xa4lkeen. Puolueella on 2/3 enemmist\xc3\xb6 250 paikan parlamentissa, josta loppu on jaettu riippumattomien ehdokkaiden kesken. Maa oli poikkeustilalains\xc3\xa4\xc3\xa4d\xc3\xa4nn\xc3\xb6n alainen vuodesta 1963 kev\xc3\xa4\xc3\xa4seen 2011. Israel on miehitt\xc3\xa4nyt Syyrialle kuuluvia Golanin kukkuloita vuodesta 1967, ja maiden v\xc3\xa4lit ovat muutenkin hyvin kire\xc3\xa4t. Libanon oli k\xc3\xa4yt\xc3\xa4nn\xc3\xb6ss\xc3\xa4 pitk\xc3\xa4\xc3\xa4n Syyrian miehitt\xc3\xa4m\xc3\xa4 ja maassa oli parikymment\xc3\xa4 tuhatta Syyrian sotilasta. Kev\xc3\xa4\xc3\xa4ll\xc3\xa4 2005 Syyria vet\xc3\xa4ytyi Libanonista._NEWLINE_Syyrian presidentti on Ba\xc5\xa1ar al-Assad, edellisen presidentin Hafiz al-Assadin poika. Hafiz al-Assad johti maata vuodesta 1971 kuolemaansa vuonna 2000 saakka. Perhe kuuluu \xc5\xa1iialaisten alaviittien lahkoon. Presidentti valitsee ministerit ja p\xc3\xa4\xc3\xa4ministerin, jotka muodostavat hallinnon toimeenpanovallan. Ba\xc5\xa1ar al-Assad valittiin kolmannelle kaudelleen 3. kes\xc3\xa4kuuta 2014. Presidentin vaalikausi on seitsem\xc3\xa4n vuotta, ja vuonna 2012 hyv\xc3\xa4ksytty perustuslaki sallii jatkossa enint\xc3\xa4\xc3\xa4n kaksi kautta._NEWLINE_Yhdysvaltalainen Freedom House -instituutti on luokitellut Syyrian ei-vapaaksi maaksi. Se arvioi vuonna 2009, ett\xc3\xa4 poliittisten oikeuksien taso Syyriassa sijoittuu seitsenportaisella asteikolla alimpaan luokkaan ja yksil\xc3\xb6nvapauksien taso puolestaan toiseksi alimpaan. Ihmisoikeusj\xc3\xa4rjest\xc3\xb6 Human Rights Watchin mukaan Syyriassa oli vuonna 2006 noin 4\xc2\xa0000 poliittista vankia.\n_START_SECTION_\nArmeija\n_START_PARAGRAPH_\nSyyrian presidentti on Syyrian armeijan ylip\xc3\xa4\xc3\xa4llikk\xc3\xb6. Armeija koostuu ilma-, maa-, ja merivoimista. Vuonna 2011 on arvioitu aktiivipalveluksessa olleen 295 000 sotilasta ja 314 000 reserviss\xc3\xa4. Puolisotilaallisten joukkojen vahvuudeksi arvioitiin 108 000 henkil\xc3\xb6\xc3\xa4. Enemmist\xc3\xa4 Syyrian armeijasta koostuu sunnimuslimeista, mutta armeijan johtohenkil\xc3\xb6st\xc3\xb6 alawiiteist\xc3\xa4._NEWLINE_Syyriassa on yleinen asevelvollisuus; miehet suorittavat maassa asevelvollisuuden t\xc3\xa4ytetty\xc3\xa4\xc3\xa4n 18 vuotta. Pakollisen asevelvollisuuden palvelusaikaa on laskettu ajan kuluessa. Vuonna 2005 palvelusaika lyheni kahdesta ja puolesta vuodesta kahteen vuoteen, vuonna 2008 21 kuukauteen, ja vuonna 2011 asevelvollisuus suoritettiin 18 kuukaudessa.\n_START_SECTION_\nTalous\n_START_PARAGRAPH_\nCIA factbookin mukaan Syyrian vuoden 2015 talouskasvu oli -9.9\xc2\xa0% ja sit\xc3\xa4 edelt\xc3\xa4neiden kahden vuoden aikana -36,5\xc2\xa0% ja -30,9%\xc2\xa0%. Syyrian talous on p\xc3\xa4\xc3\xa4osin valtion hallitsema. Uudistukset ovat sallineet ulkomaisten pankkien tulon Syyriaan, tosin yksityisen pankkisektorin kehitys vie vuosia. Pitk\xc3\xa4n t\xc3\xa4ht\xc3\xa4imen talouskasvun rajoite on v\xc3\xa4est\xc3\xb6nkasvun, teollistumisen ja saastumisen aiheuttama vesipula. Kuivuus on jo aiheuttanut vakavia ongelmia maataloudelle, ja vuonna 2009 YK ohjasi maahan ruoka-apua. Syyria oli aiemmin vehn\xc3\xa4n viej\xc3\xa4, nyt se joutuu tuomaan vehn\xc3\xa4\xc3\xa4._NEWLINE_Syyrialla on maailman mittakaavassa melko vaatimattomat \xc3\xb6ljy- ja maakaasuvarat, mutta maan sijainti V\xc3\xa4limeren it\xc3\xa4p\xc3\xa4\xc3\xa4ss\xc3\xa4 on vahvistanut niiden merkityst\xc3\xa4. Vuonna 2010 sen \xc3\xb6ljyvarat arvioitiin 2,5 miljardiksi barreliksi ja maakaasuvarat 8,5 biljoonaksi kuutiojalaksi. Maassa on hyv\xc3\xa4, kotimainen \xc3\xb6ljyputkiverkosto, joka johtaa kolmeen \xc3\xb6ljysatamaan V\xc3\xa4limerell\xc3\xa4. Irakin kanssa k\xc3\xa4yd\xc3\xa4\xc3\xa4n neuvotteluja putkien jatkamisesta sen \xc3\xb6ljyalueille. Kaasua on tuotu Egyptist\xc3\xa4 Arabian kaasuputkea pitkin vuodesta 2008. My\xc3\xb6s Turkin kanssa on tehty sopimus kaasun tuonnista. Neuvottelut Irakin ja Iranin kanssa ovat k\xc3\xa4ynniss\xc3\xa4.\n_START_SECTION_\nLiikenne\n_START_PARAGRAPH_\nSyyriassa on 104 lentokentt\xc3\xa4\xc3\xa4, joista viidell\xc3\xa4 on yli kolmen kilometrin kiitotie. Rautatiet\xc3\xa4 on 2050 km. Satamakaupunkeja ovat Baniyas, Latakia ja Tartus._NEWLINE_Maan sis\xc3\xa4isess\xc3\xa4 liikenteess\xc3\xa4 linja-autot ovat yleisi\xc3\xa4 ja halpoja, ja tieverkko on hyv\xc3\xa4. Rautatiet sen sijaan ovat p\xc3\xa4\xc3\xa4sseet huonoon kuntoon, vaikka niit\xc3\xa4 on alettu kunnostaa 2000-luvulla.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2004 v\xc3\xa4est\xc3\xb6nlaskennan mukaan Syyrian v\xc3\xa4kiluku oli 17,920 miljoonaa. Vuoden 2011 alussa, ennen Syyrian sis\xc3\xa4llissotaa, Syyrian v\xc3\xa4kiluku oli maan siviiliasioiden kirjanpidon mukaan jo 24,504 miljoonaa. Virallisen arvion mukaan jo saman vuoden aikana Syyrian v\xc3\xa4kiluku olisi pienentynyt yli kolmella miljoonalla, sill\xc3\xa4 joulukuussa 2011 Syyrian tilastokeskuksen arvio v\xc3\xa4kiluvuksi oli en\xc3\xa4\xc3\xa4 21,377 miljoonaa. YK arvoi Syyrian v\xc3\xa4kiluvun olevan vuonna 2017 noin 18,270 miljoonaa._NEWLINE_Syyrian virallinen ja k\xc3\xa4ytetyin kieli on arabia, jota puhuu \xc3\xa4idinkielen\xc3\xa4\xc3\xa4n arviolta 85\xc2\xa0% maan v\xc3\xa4est\xc3\xb6st\xc3\xa4. Maan pohjoisosaan keskittynyt kurdiv\xc3\xa4est\xc3\xb6 muodostaa 9\xc2\xa0% maan v\xc3\xa4est\xc3\xb6st\xc3\xa4 ja puhuu valtaosin kurdia. Syyrian pienet armenialais- ja turkmeeniv\xc3\xa4hemmist\xc3\xb6t puhuvat my\xc3\xb6s omia kieli\xc3\xa4\xc3\xa4n. Lis\xc3\xa4ksi noin 200\xc2\xa0000 henkil\xc3\xb6\xc3\xa4, etup\xc3\xa4\xc3\xa4ss\xc3\xa4 assyrialaiskristittyj\xc3\xa4, puhuu yh\xc3\xa4 arameaa (vuoden 1998 julkaisun mukaan)._NEWLINE_Ennen Syyrian sis\xc3\xa4llissodan puhkeamista Syyriassa asui 560\xc2\xa0000 palestiinalaispakolaista ja heill\xc3\xa4 oli maassa 12 pakolaisleiri\xc3\xa4. UNRWA:n arvion mukaan vuonna 2017 heit\xc3\xa4 on maassa viel\xc3\xa4 450\xc2\xa0000 monien paettua taisteluja naapurimaihin._NEWLINE_Uskonnoltaan syyrialaisten enemmist\xc3\xb6 on muslimeja. Sunnit muodostivat vuoden 2010 arvion mukaan 68,4\xc2\xa0% Syyrian v\xc3\xa4est\xc3\xb6st\xc3\xa4. Toiseksi suurin uskonnollinen ryhm\xc3\xa4 olivat alaviitit, joita oli noin 11,3\xc2\xa0% maan v\xc3\xa4est\xc3\xb6st\xc3\xa4. Kristityt muodostivat 11,2\xc2\xa0% maan vest\xc3\xb6st\xc3\xa4 ja jakautuivat suurimmaksi osaksi orientaaliortodoksisiin ja id\xc3\xa4n katolilaisiin kirkkoihin. Pienempi\xc3\xa4 uskonnollisia ryhmi\xc3\xa4 olivat druusit (3,2\xc2\xa0%), ismailiitit (2,1\xc2\xa0%), nusairit (1,3\xc2\xa0%), kaksitoista\xc5\xa1iialaiset (1,1\xc2\xa0%), alevit (0,7\xc2\xa0%) ja jesidit (0,2\xc2\xa0%). Aiemmin monituhatp\xc3\xa4inen Syyrian juutalaisv\xc3\xa4est\xc3\xb6 on supistunut viime vuosikymmenin\xc3\xa4 nopeasti maastamuuton seurauksena, ja vuonna 2003 Syyriassa asui en\xc3\xa4\xc3\xa4 alle sata juutalaista, heist\xc3\xa4 valtaosa vanhuksia._NEWLINE_Syyrian etnisten ja uskonnollisten ryhmien v\xc3\xa4est\xc3\xb6suhteet ovat muuttuneet maan sis\xc3\xa4llissodan takia. Syyriasta sotaa pakoon l\xc3\xa4hteneist\xc3\xa4 suuri osa on sunnalaisia arabeja ja vuonna 2018 he muodostavatkin ehk\xc3\xa4 en\xc3\xa4\xc3\xa4 vain puolet maahan j\xc3\xa4\xc3\xa4neest\xc3\xa4 v\xc3\xa4est\xc3\xb6st\xc3\xa4._NEWLINE_Syyrian valtio on virallisesti maallinen, eik\xc3\xa4 ota kantaa uskonnollisiin asioihin. Virallisesti Baath-puolue ajaa yleisarabialaista identiteetti\xc3\xa4, mutta k\xc3\xa4yt\xc3\xa4nn\xc3\xb6ss\xc3\xa4 etniset, uskonnolliset ja alueelliset ryhmittym\xc3\xa4t ovat t\xc3\xa4rkeit\xc3\xa4.\n_START_SECTION_\nPakolaiset\n_START_PARAGRAPH_\nKes\xc3\xa4kuussa 2018 YK:n pakolaisj\xc3\xa4rjest\xc3\xb6 UNHCR raportoi ulkomailla olleiden, rekister\xc3\xb6ityneiden syyrialaispakolaisten m\xc3\xa4\xc3\xa4r\xc3\xa4ksi 5,624 miljoonaa. Pakolaisten valtaenemmist\xc3\xb6 oli Syyrian l\xc3\xa4himaissa: Turkissa (3,562 miljoonaa), Libanonissa (0,982 milj.), Jordaniassa (0,666 milj.), Irakissa (0,250 milj.) ja Egyptiss\xc3\xa4 (0,129 milj.). L\xc3\xa4hesk\xc3\xa4\xc3\xa4n kaikki ulkomaille muuttaneista noin yhdeks\xc3\xa4st\xc3\xa4 miljoonasta syyrialaisesta eiv\xc3\xa4t kuitenkaan ole rekister\xc3\xb6ityneet pakolaisiksi. Uutisissa on raportoitu esimerkiksi Jordanian yhteens\xc3\xa4 noin 1,3 miljoonasta syyrialaista pakolaista. Saudi-Arabia on puolestaan kertonut ottaneensa vastaan 2,5 miljoonaa paennutta syyrialaista, mutta tulijoita ei rekister\xc3\xb6id\xc3\xa4, eik\xc3\xa4 kohdella pakolaisina tai sijoiteta pakolaisleireille "heid\xc3\xa4n ihmisarvonsa ja turvallisuutensa vuoksi". Toisaalta on syyt\xc3\xa4 todeta, etteiv\xc3\xa4t Syyrian naapurina tai Persianlahden arabimaista useat (kuten Jordania, Kuwait, Saudi-Arabia, Yhdistyneet arabiemiraatit, Bahrain, Oman) ole allekirjoittaneet kansainv\xc3\xa4list\xc3\xa4 vuoden 1951 pakolaissopimusta. Pakolaissopimus tyypillisesti turvaisi maahantulleille pakolaisille mahdollisuuden vastaanottajamaan kansalaisuuteen jonkun m\xc3\xa4\xc3\xa4r\xc3\xa4ajan kuluessa ja kielt\xc3\xa4isi pakolaisten palauttamisen turvattomiin oloihin. Ilman pakolaisasemaa, viisumia tai kansalaisuutta, esimerkiksi Saudi-Arabiaan tulijoita voidaan paikallisen lains\xc3\xa4\xc3\xa4d\xc3\xa4nn\xc3\xb6n nojalla est\xc3\xa4\xc3\xa4 vaihtamasta ty\xc3\xb6paikkaa toiseen.\n_START_SECTION_\nKulttuuri\n_START_PARAGRAPH_\nSyyrian nykyiset rajat ovat siirtomaais\xc3\xa4ntien vet\xc3\xa4m\xc3\xa4t. Syyrialaiset identifioituvat ensisijaisesti uskonnolliseen ryhm\xc3\xa4\xc3\xa4ns\xc3\xa4, my\xc3\xb6s arabien valtionrajat ylitt\xc3\xa4v\xc3\xa4 yhten\xc3\xa4isyyden tunne on vahva._NEWLINE_Syyrialaisten p\xc3\xa4\xc3\xa4asiallinen hiilihydraattien l\xc3\xa4hde on vehn\xc3\xa4. Vihanneksia, hedelmi\xc3\xa4 ja maitotuotteita sy\xc3\xb6d\xc3\xa4\xc3\xa4n my\xc3\xb6s paljon. Lampaanliha on suosittua, mutta harvoilla on varaa sy\xc3\xb6d\xc3\xa4 lihaa joka p\xc3\xa4iv\xc3\xa4._NEWLINE_Kirjailijanimell\xc3\xa4 Adonis kirjoittava Ali Ahmed Said on palkittu syyrialainen runoilija ja esseisti._NEWLINE_Syyrialaiset p\xc3\xa4\xc3\xa4siv\xc3\xa4t internetiin vuonna 2000. Vuonna 2014 jo 5,9 miljoonaa syyrialaista k\xc3\xa4ytti interneti\xc3\xa4.\n_START_SECTION_\nUrheilu\n_START_PARAGRAPH_\nSyyria on osallistunut olympialaisiin s\xc3\xa4\xc3\xa4nn\xc3\xb6llisesti vuodesta 1968, ja sit\xc3\xa4 ennen kerran vuonna 1948. Maa on saavuttanut olympiamitaleja kolmessa eri urheilulajissa. Sen ensimm\xc3\xa4inen mitalisti oli Los Angelesin 1984 olympialaisissa hopeaa saavuttanut vapaapainija Joseph Atiyeh. Maan ensimm\xc3\xa4inen olympiavoittaja oli Atlantan 1996 olympialaisissa seitsenottelun voittanut yleisurheilija Ghada \xc5\xa0u\xe2\x80\x99a\xe2\x80\x99. Maan kolmas olympiamitalisti on Ateenan 2004 olympialaisissa pronssille ylt\xc3\xa4nyt nyrkkeilij\xc3\xa4 Naser Al Shami._NEWLINE_Syyrian jalkapallomaajoukkue ei ole koskaan selviytynyt maailmanmestaruuskilpailujen lopputurnaukseen. Aasian mestaruuskisoihin Syyria on selviytynyt nelj\xc3\xa4 kertaa (1980, 1984, 1988 ja 1996), mutta joka kerralla taival p\xc3\xa4\xc3\xa4ttyi alkuotteluihin. FIFAn rankingissa lokakuussa 2010 maa oli sijalla 105. Syyriassa on 170 jalkapalloseuraa, joissa pelaa yhteens\xc3\xa4 24\xc2\xa0600 rekister\xc3\xb6ity\xc3\xa4 pelaajaa.'